Зэхьэзэхуэхэр къызэтрагъэувыIэ
Нэхъ мащIэ дыдэу мэлыжьыхьым (апрелым) и 10 пщIондэ ди къэралым спорт зэхьэзэхуэхэр щекIуэкIынукъым. Коронавирусым зыщахъумэн папщIэ апхуэдэ унафэ къащтащ федерацэ зыбжанэм.
Щыджэгууи кIэлъыплъуи нэхъыбэ дыдэ къызэщIэзыубыдэ футболым Урысей Федерацэм зыкъомрэ зыщиIыгъащ. Европэми Америкэми зэхьэзэхуэхэр щызэпагъэуами, дыдейхэр иджыри джэгупIэ губгъуэм итащ. АрщхьэкIэ адэкIэ зиплъэфыхь хъунутэкъыми, Урысей Футбол Зэгухьэныгъэм (РФС) и гъэзэщIакIуэ комитетым и бюром и зэIущIэ гъатхэпэм и 17-м Мэзкуу щызэхуашэсащ.
Абы зи гугъу щащIари, къыщащта унафэри узыпэмыплъэнтэкъым. «Урысей Федерацэм коронавирусым (COVID-19) зыщиубгъункIэ шынагъуэ зэрыщыIэм къыхэкIыу, РФС-м футболымкIэ иригъэкIуэкI зэхьэзэхуэ псори, топджэгумкIэ щIыналъэ федерацэхэм къызэрагъэпэщхэри хиубыдэу, къызэтегъэувыIэн 2020 гъэм гъатхэпэм и 17-м къыщыщIэдзауэ мэлыжьыхьым и 10 пщIондэ», — дыкъыщоджэ щIыпIэ псоми зэбграгъэха тхыгъэм.
Абы къокI дунейпсо, европэпсо зэхьэзэхуэхэм къадэкIуэу, Урысей Федерацэм футболымкIэ и премьер-лигэми, япэ, етIуанэ дивизионхэми, уеблэмэ къэралым и щIыналъэ щхьэхуэхэм щыIэхэми зэпеуэхэр мазэм нэблагъэкIэ зэкIэ зэрыщызэпагъэур. ЩыщIадзэжынур зэлъытар коронавирусым и щытыкIэращ.
Дэ дэлъытауэ жыпIэмэ, «Спартак-Налшык» профессионал футбол клубыр зыхэт етIуанэ дивизионым и «Ипщэ» гупри, Къэбэрдей-Балъкъэрым и чемпионатри, нэгъуэщI куэди пIалъэкIэ зэхуащI. Абыи къыщынэркъым. Коронавирусым зиубгъуным зыщахъумэн папщIэ «Спартак-Налшык» ПФК-м и унафэщI Мэшыкъуэ Аслъэн унафэ ищIащ командэм и зыгъэсэныгъэр къызэтрагъэувыIэу щIалэхэр зэкIэ зэбграутIыпщыкIыну. Ар ехьэлIащ «Спартак-Налшык» сабий-ныбжьыщIэ спорт школхэми.
Жыласэ Заурбэч.
